CELEX: 32019D1351
Language: mt
Date: 2019-08-19 00:00:00
Title: Deċiżjoni ta' implimentazzjoni tal-Kummissjoni (UE) 2019/1351 tad-19 ta' Awwissu 2019 li tistabbilixxi kundizzjonijiet speċjali rigward l-importazzjonijiet fl-Unjoni u t-tranżitu minnha ta' ċerti prodotti tal-laħam u tal-istonku, il-bżieżaq tal-awrina u l-imsaren ittrattati għall-konsum mill-bniedem derivati minn annimali porċini li oriġinaw fir-Repubblika tas-Serbja wara l-okkorrenza tad-deni Afrikan tal-ħnieżer f'dak il-pajjiż u li temenda d-Deċiżjoni ta' Implimentazzjoni 2013/426/UE (notifikata bid-dokument C(2019) 6174) (Test b'rilevanza għaż-ŻEE.)

20.8.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  LI 216/1
               
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2019/1351
         tad-19 ta' Awwissu 2019
         li tistabbilixxi kundizzjonijiet speċjali rigward l-importazzjonijiet fl-Unjoni u t-tranżitu minnha ta' ċerti prodotti tal-laħam u tal-istonku, il-bżieżaq tal-awrina u l-imsaren ittrattati għall-konsum mill-bniedem derivati minn annimali porċini li oriġinaw fir-Repubblika tas-Serbja wara l-okkorrenza tad-deni Afrikan tal-ħnieżer f'dak il-pajjiż u li temenda d-Deċiżjoni ta' Implimentazzjoni 2013/426/UE
         
            
               (notifikata bid-dokument C(2019) 6174)
            
         
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (1), u b'mod partikolari l-Artikolu 22(1) u (6) tagħha,
         Billi:
         
                     (1)
                  
                  
                     Id-deni Afrikan tal-ħnieżer huwa infezzjoni li tittieħed ħafna u fatali, li taffettwa l-ħnieżer domestiċi u ċ-ċingjali, bil-potenzjal li tinfirex malajr, l-iktar minn prodotti miksuba minn annimali infettati u oġġetti inanimati li jkunu kkontaminati. F'każ ta' tifqigħa tad-deni Afrikan tal-ħnieżer f'pajjiż terz, hemm ir-riskju li l-aġent tal-marda jista' jiġi introdott fl-Unjoni minn importazzjonijiet ta' ħnieżer ħajjin jew tal-prodotti tagħhom.
                  
               
                     (2)
                  
                  
                     Fit-13 ta' Awwissu 2019, is-Serbja nnotifikat lill-Kummissjoni bil-konferma ta' tifqigħa tad-deni Afrikan tal-ħnieżer f'Rabrovac (il-villaġġ Sume), f'Velika Krsna u f'Kusadak.
                  
               
                     (3)
                  
                  
                     F'konformità mar-Regolament tal-Kummissjoni (UE) Nru 206/2010 (2), is-Serbja mhijiex awtorizzata tesporta lejn l-Unjoni ħnieżer ħajjin u laħam tal-majjal frisk. Madankollu, f'konformità mad-Deċiżjoni tal-Kummissjoni 2007/777/KE (3), l-Istati Membri jridu jawtorizzaw l-importazzjonijiet fl-Unjoni jew it-tranżitu minnha ta' prodotti tal-laħam u tal-istonku, il-bżieżaq tal-awrina u l-imsaren ittrattati ta' annimali porċini domestiċi u tat-trobbija u ta' annimali Suidae selvaġġi. Dawk il-prodotti ta' oriġini porċina jistgħu jiġu importati mis-Serbja fl-Unjoni bil-kundizzjoni li jkun sarilhom it-trattament speċifiku “D” f'konformità mal-Artikolu 3 u mal-Parti 2 tal-Anness II ta' dik id-Deċiżjoni.
                  
               
                     (4)
                  
                  
                     L-effettività ta' trattamenti differenti kontra d-deni Afrikan tal-ħnieżer hija stabbilita fl-Anness III tad-Direttiva tal-Kunsill 2002/99/KE (4). It-trattament bis-sħana f'temperatura minima ta' 70 °C, li trid tintlaħaq fil-laħam kollu kif meħtieġ mit-trattament speċifiku “D” deskritt fil-Parti 4 tal-Anness II tad-Deċiżjoni 2007/777/KE, li jeħtieġ temperatura minima ta' 70 °C li trid tintlaħaq fil-laħam kollu u/jew fl-istonku, fil-bżieżaq tal-awrina u fl-imsaren ittrattati matul l-ipproċessar tal-prodotti tal-laħam u tal-istonku, tal-bżieżaq tal-awrina u tal-imsaren ittrattati, jew għall-perżut nej, trattament li jikkonsisti minn fermentazzjoni naturali u maturazzjoni ta' mhux inqas minn disa' xhur u li jirriżulta f'valur ta' Aw ta' mhux iktar minn 0,93 u f'valur ta' pH ta' mhux iktar minn 6,0, mhuwiex ikkunsidrat effettiv fl-eliminazzjoni tar-riskju relatat mad-deni Afrikan tal-ħnieżer fi prodotti tal-laħam u tal-istonku, tal-bżieżaq tal-awrina u tal-imsaren ittrattati.
                  
               
                     (5)
                  
                  
                     Sabiex jiġi evitat ir-riskju ta' introduzzjoni tad-deni Afrikan tal-ħnieżer mill-importazzjonijiet ta' prodotti tal-laħam u tal-istonku, tal-bżieżaq tal-awrina u tal-imsaren ittrattati derivati minn annimali porċini li oriġinaw fis-Serbja, jeħtieġ li jiġi żgurat li dawk il-prodotti jkun sarilhom trattament effettiv biex jiġi diżattivat il-virus li jikkawża din l-infezzjoni.
                  
               
                     (6)
                  
                  
                     Għalhekk, l-importazzjonijiet fl-Unjoni ta' prodotti tal-laħam u tal-istonku, tal-bżieżaq tal-awrina u tal-imsaren ittrattati li jikkonsistu minn jew li fihom laħam tal-majjal jew laħam ta' Suidae selvaġġi li oriġina fis-Serbja jenħtieġ li jiġu awtorizzati biss, diment li dawk il-prodotti tal-laħam u tal-istonku, tal-bżieżaq tal-awrina u tal-imsaren ittrattati ikun sarilhom minn tal-inqas it-trattament speċifiku “C” deskritt fil-Parti 4 tal-Anness II tad-Deċiżjoni 2007/777/KE, li jeħtieġ temperatura minima ta' 80 °C li trid tintlaħaq fil-laħam kollu u/jew fl-istonku, fil-bżieżaq tal-awrina u fl-imsaren matul l-ipproċessar tal-prodott tal-laħam u tal-istonku, tal-bżieżaq tal-awrina u tal-imsaren ittrattati. Alternattivament, jista' jsirilhom it-trattament speċifiku “B”, li huwa iktar sever, li huwa deskritt f'dik il-Parti 4, li jeħtieġ trattament f'kontenitur issiġillat ermetikament sa valur ta' F0 ta' tlieta jew iktar.
                  
               
                     (7)
                  
                  
                     Id-Deċiżjoni ta' Implimentazzjoni tal-Kummissjoni 2013/426/UE (5) tipprevedi li l-vetturi kollha li jkunu ttrasportaw annimali ħajjin lejn jew f'pajjiż terz jew f'parti mit-territorju tiegħu affettwata mid-deni Afrikan tal-ħnieżer u elenkati fl-Anness I ta' dik id-Deċiżjoni ta' Implimentazzjoni jridu jitnaddfu u jiġu diżinfettati b'mod xieraq wara l-aħħar ħatt u tipprevedi li tali tindif u diżinfezzjoni jridu jiġu dokumentati kif suppost mad-dħul fl-Unjoni.
                  
               
                     (8)
                  
                  
                     Minħabba l-okkorrenza tad-deni Afrikan tal-ħnieżer fis-Serbja, jeħtieġ li dak il-pajjiż jiżdied mal-lista ta' pajjiżi terzi jew reġjuni tagħhom fl-Anness I tad-Deċiżjoni ta' Implimentazzjoni 2013/426/UE.
                  
               
                     (9)
                  
                  
                     Id-Deċiżjoni ta' Implimentazzjoni 2013/426/UE tapplika sal-31 ta' Diċembru 2019. Madankollu, minħabba s-sitwazzjoni mhux favorevoli tad-deni Afrikan tal-ħnieżer fil-pajjiżi elenkati f'dik id-Deċiżjoni, u filwaqt li titqies l-epidemjoloġija tad-deni Afrikan tal-ħnieżer u l-miżuri applikabbli fl-Unjoni fir-rigward ta' dik il-marda, jeħtieġ li l-perjodu ta' applikazzjoni tagħha jittawwal sal-31 ta' Diċembru 2021. Għalhekk, jenħtieġ li d-Deċiżjoni ta' Implimentazzjoni 2013/426/UE tiġi emendata skont dan.
                  
               
                     (10)
                  
                  
                     Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            L-Istati Membri għandhom jawtorizzaw l-importazzjonijiet fl-Unjoni jew it-tranżitu minnha ta' prodotti tal-laħam u tal-istonku, tal-bżieżaq tal-awrina u tal-imsaren ittrattati ta' porċini domestiċi, annimali tal-kaċċa tat-trobbija bid-dwiefer (Suidae) jew Suidae selvaġġi li oriġinaw fir-Repubblika tas-Serbja, bil-kundizzjoni li
            
                        (a)
                     
                     
                        tali prodotti jkun sarilhom it-trattament speċifiku “C” jew “B” kif definit fil-Parti 4 tal-Anness II tad-Deċiżjoni 2007/777/KE; u
                     
                  
                        (b)
                     
                     
                        l-Istati Membri jiżguraw li l-konsenji ta' tali prodotti biss li jikkorrispondu mar-rekwiżiti tal-mudell taċ-ċertifikat tas-saħħa pubblika u tal-annimali:
                        
                                    (i)
                                 
                                 
                                    stabbilit fl-Anness III tad-Deċiżjoni 2007/777/KE jiġu importati fl-Unjoni,
                                 
                              
                                    (ii)
                                 
                                 
                                    stabbilit fl-Anness IV ta' dik id-Deċiżjoni huma introdotti fl-Unjoni u destinati għal pajjiż terz permezz ta' tranżitu immedjatament jew wara l-ħżin, f'konformità mal-Artikolu 12(4) jew mal-Artikolu 13 tad-Direttiva tal-Kunsill 97/78/KE (6), u li mhux maħsuba għall-importazzjoni fl-Unjoni, u
                                 
                              
                  
                        (c)
                     
                     
                        iċ-ċertifikat rilevanti jakkumpanja lil tali konsenji u li jattesta l-konformità mat-trattament speċifiku meħtieġ imsemmi fil-punt (a), imtela kif suppost u ġie ffirmat mill-veterinarju uffiċjali tal-pajjiż terz tad-dispaċċ.
                     
                  
         
            Artikolu 2
            Id-Deċiżjoni ta' Implimentazzjoni 2013/426/UE hija emendata kif ġej:
            
                        (1)
                     
                     
                        l-Artikolu 4a huwa sostitwit b'dan li ġej:
                        
                           “Artikolu 4a
                           Din id-Deċiżjoni għandha tapplika sal-31 ta' Diċembru 2021.”;
                        
                     
                  
                        (2)
                     
                     
                        fl-Anness I, il-kelma “Serbja” tiddaħħal wara l-kelma “Russja”.
                     
                  
         
            Artikolu 3
            Din id-Deċiżjoni għandha tapplika sal-31 ta' Diċembru 2021.
         
         
            Artikolu 4
            Din id-Deċiżjoni hija indirizzata lill-Istati Membri.
         
         
            Magħmul fi Brussell, id-19 ta' Awwissu 2019.
            
               
                  Għall-Kummissjoni
               
               Vytenis ANDRIUKAITIS
               
                  Membru tal-Kummissjoni
               
            
         
         
            (1)  ĠU L 24, 30.1.1998, p. 9.
         
            (2)  Ir-Regolament tal-Kummissjoni (UE) Nru 206/2010 tat- 12 ta' Marzu 2010 li jistabbilixxi listi ta' pajjiżi terzi, territorji jew partijiet minnhom awtorizzati għall-introduzzjoni fl-Unjoni Ewropea ta' annimali partikulari u laħam frisk u r-rekwiżiti relatati maċ-ċertifikazzjoni veterinarja (ĠU L 73, 20.3.2010, p. 1).
         
            (3)  Id-Deċiżjoni tal-Kummissjoni 2007/777/KE tad-29 ta' Novembru 2007 li tistipula l-kundizzjonijiet tas-saħħa tal-annimali u tas-saħħa pubblika kif ukoll il-mudelli taċ-ċertifikati għall-importazzjonijiet ta' ċerti prodotti tal-laħam u tal-istonku, il-bżieżaq tal-awrina u l-imsaren ittrattati għall-konsum mill-bniedem minn pajjiżi terzi u li tirrevoka d-Deċiżjoni 2005/432/KE (ĠU L 312, 30.11.2007, p. 49).
         
            (4)  Id-Direttiva tal-Kunsill 2002/99/KE tas-16 ta' Diċembru 2002 li tistabbilixxi r-regoli sanitarji għall-annimali u li jiddeterminaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali u li huma għall-konsum uman (ĠU L 18, 23.1.2003, p. 11).
         
            (5)  Id-Deċiżjoni ta' Implimentazzjoni tal-Kummissjoni 2013/426/UE tal-5 ta' Awwissu 2013 dwar miżuri għall-prevenzjoni tal-introduzzjoni fl-Unjoni tal-virus tad-deni Afrikan tal-ħnieżer minn ċerti pajjiżi terzi jew partijiet tat-territorju ta' pajjiżi terzi li fihom il-preżenza ta' dik il-marda hija konfermata u li tħassar id-Deċiżjoni 2011/78/UE (ĠU L 211, 7.8.2013, p. 5).
         
            (6)  Id-Direttiva tal-Kunsill 97/78/KE tat-18 ta' Diċembru 1997 li tistabbilixxi l-prinċipji li jirregolaw l-organizzazzjoni tal-verifiki veterinarji fuq prodotti li jidħlu fil-Komunità minn pajjiżi terzi (ĠU L 24, 30.1.1998, p. 9).